הצוות לבדיקת הקמת אצטדיון בעיר סכנין, כנסת 16, פרוטוקול מספר , 2004-12-21 15:30

מוחמד ברכה: טוב רבותיי, אנחנו נפתח את הישיבה.

מוחמד ברכה: הישיבה מיועדת למעקב אחרי ביצוע העבודות להשלמת המגרש באיצטדיון סכנין.

מוחמד ברכה: הצוות הזאת הוקם הד-הוק לצורך העניין הזה, אני מייחל לשעה שלא יהיה צורך בו, זאת אומרת שאנחנו נסיים את העניין.

מוחמד ברכה: הישיבה באה גם בעקבות ישיבה שהיתה לי עם מנכ"ל משרד ראש הממשלה מר אלי כהן, והוא אמר שהדברים מתקדמים בצורה משביעת רצון, ולכן אני רציתי להפגיש את הצוות הזה, את הצדדים כדי לראות איפה אנחנו עומדים, ולראות על בסיס איזו הנחייה אנחנו עובדים, ומה חסר על מנת שהאיצטדיון יתחיל לתפקד.

מוחמד ברכה: השלב הראשון של פתיחת האיצטדיון שיתחיל לתפקד.

מוחמד ברכה: לכן הישיבה תהיה ישיבת עבודה ותהיה פרקטית אני מקווה, והיית רוצה להתחיל עם היועץ הכלכלי של משרד ראש הממשלה.

מוחמד ברכה: בבקשה.

ראובן חביב: טוב, אני יכול לדבר על הנושאים הממוניים, מכיוון שהגענו בנושאים האלה להסכמות.

ראובן חביב: מדובר - אחרי הישיבה הראשונה שהיתה אחרי ההסכמה לפני כחודש או חודש וחצי, אני לא זוכר, עשינו ישיבה אצלנו, בסופה אנחנו הצלחנו לארגן משאבים גדולים לכך כמו ארבעה-עשר, חמישה-עשר מיליון שקל, שכוללים בעיקר, ההרכב שלהם הוא בערך שלושה מיליון שכבר ניתנו כתוספת של תקציב הספורט לשנת 2004.

ראובן חביב: ארבעה מיליון נוספים שהועברו לפני כשבועיים על ידי מינהל הספורט, עוד שני מיליון שקל ממשרד הבינוי והשיכון, ומשאבים מהטוטו, הם עוד הוסיפו מיליון ורבע על סכום קודם שהיה בסך שלושה וחצי מיליון .

ראובן חביב: בסך הכל אנחנו עומדים סביב השלושה-עשר, ארבעה-עשר מיליון שקל.

ראובן חביב: זהו, זה היה חלקינו.

מוחמד ברכה: מאיפה הכספים שחסרים בנייר שלפניך?

ראובן חביב: עכשיו אני רואה את זה פעם ראשונה.

ראובן חביב: אני רואה פה בסעיף 5 – ארבעה מיליון זה מהתקציב שאושר לפני שבועיים בועדת הכספים, סעיף 2- זה אכן מה שהועבר בשנת 2004.

ראובן חביב: אני רואה פה – האמת, שהמועצה להסדרי הימורים דיברו איתנו בישיבה על סכום שמתקבל לאחד וחצי, אז פה יש פער קטן אני רואה – פער של שלוש מאות וחמישים אלף שקל אם אני לא טועה.

ראובן חביב: המועצה – אנחנו דיברנו איתם ברוח, היה סיכום של אחד וחצי מיליון שקל, זה היה הסיכום.

ראובן חביב: קודם כל יש פער של מאתיים וחמישים מיליון שקל, אני משווה את זה לסעיף ארבע.

ראובן חביב: ועכשיו אני רואה שיש פה עוד מקום להפרש.

ראובן חביב: אני רואה שהנושא של המועצה להסדרי הימורים בספורט לפי מה שהעיר סכנין מציגה, אני מסתכל על סעיף מספר אחד, יש פה אחד נקודה ארבעה עשרה (1.14), כשלמעשה ההקצאה הייתה שלוש נקודה ארבעה עשרה (3.14) אם אני לא טועה.

ראובן חביב: טוב, זו הסיבה של פער בשני מיליון.

ראובן חביב: אבל בסך הכל אני אומר שהעיגון הכללי שעד כה הצלחנו לעגן לפי החשבון שלי, זה בסביבות ארבע עשר מיליון שקל, מתוכו יש את חלקו המכריע של כסף ממשלתי חדש – זה תקדים, עוד מעט שוקי יעדכן.

ראובן חביב: לפחות ממה שאני יודע, מינהל הספורט בדרך כלל לא מעורב, וזה באמת תקדים שבאה המדינה – זה בדרך כלל בא עם הטוטו ועם איזה רשות מקומית, תרומות – מקימים איצטדיונים.

ראובן חביב: מינהל הספורט, תקציב ממשלתי ישיר – אני לא זוכר תקדים כזה, וזהו.

ראובן חביב: זה הארבע-עשרה מיליון, וחוץ מזה אנחנו עוד ממשיכים לפעול בנושא של מימון חיצוני, ברגע זה אני עוד לא יכול להבטיח כלום, שוקי מגייס עוד משהו ממשקיעים מחו"ל שרוצים אולי באמת לחזק את הנושא הזה של שיתוף פעולה בין המגזרים, אבל כרגע אין לי עוד חדש.

ראובן חביב: אני לא יכול להוסיף יותר.

ראובן חביב: זה מה שעשינו, ואני חושב שזה מכובד וראוי.

מוחמד ברכה: מכובד ויפה.

מוחמד ברכה: איך אפשר לטפל בסעיף הראשון כשיש פער קרוב לשני מיליון שקל?

מוחמד ברכה: איך תטפלו.

פאדיל זאבידאת: ברשותך, אני אסביר מה הטעות פה בסעיף הזה.

פאדיל זאבידאת: אנחנו כשישבנו פה גם עם מינהל הספורט, עם שוקי, עם דודו, איתכם גם כן, כשעשינו אומדן לשלב אל"ף שזה המינימום הנדרש, ישבנו ועשינו טבלה, בדיוק מה המינימום הנדרש, וזה היה שבע עשרה מיליון שקל.

פאדיל זאבידאת: במינימום הנדרש, הטריבונה הזאת, המערבית הצפונית כאן, היא לא נכללת פה, כי היא קיימת.

פאדיל זאבידאת: הושקעו בה שני מיליון הראשונים של הטוטו.

פאדיל זאבידאת: הושקעו כבר, והיא לא נכללה לא אומדנים שנעשו ולא בעבודות שעוד ייעשו, כי היא קיימת.

קריאה: אבל צריך לספור את זה.

פאדיל זאבידאת: אז לא צריך לספור את זה עוד פעם.

פאדיל זאבידאת: אתם סופרים את זה מבחינת כסף, אבל לא סופרים את זה מבחינת העבודה.

פאדיל זאבידאת: אין לי בעיה להוסיף את זה – עוד סעיף אחד עשרה – הקמת הטריבונה צפון מערב, ולהוסיף עוד שני מיליון שקל.

פאדיל זאבידאת: אז במקום שבע-עשרה מיליון יהיה תשע-עשרה מיליון שקל, ובמקום מימון שלוש-עשרה וחצי, יהיה אחד-עשרה וחצי.

פאדיל זאבידאת: זה יותר מספרים.

פאדיל זאבידאת: אני הסברתי גם בישיבה אצל מנכ"ל משרד ראש הממשלה את העניין הזה.

פאדיל זאבידאת: זה ברור לכם שזה כסף שנוצר עוד לפני שסכנין הייתה בליגת העל בכלל.

פאדיל זאבידאת: אז חבל שכל ישיבה אנחנו מתבלבלים ומנסים להסביר את עצמנו מחדש.

פאדיל זאבידאת: אני בקיצור אגיד – טבלה של העלויות שלב אל"ף המינימלית שיכולה ביחד עם כל הגורמים הרלוונטים עם העלויות של שבע-עשרה מיליון שקל, אנחנו – רק כדי לעדכן – מספר אחד זה כבר בוצע, מספר שתיים זה בביצוע בשלבי סיום, שלוש- זה בביצוע גם כן היום, מספר ארבע זה בביצוע – אתמול גם כן הוצאנו את זה לביצוע הקבלן בשטח.

פאדיל זאבידאת: מספר חמש זה כבר בביצוע גם כן, הקבלן עובד בשטח.

פאדיל זאבידאת: מספר שש – זה יצא מכרז, מחר זה בעיתונות.

פאדיל זאבידאת: מאז שהודיע לדודו שיש תקציב של ארבע מיליון שקל, הוצאתי מכרז ומאחר שזה כבר בתנור, מספר שבע – זה גם מחר בעיתונות יהיה מכרז.

פאדיל זאבידאת: אנחנו נתחיל בחודש ינואר בשש ושבע.

מוחמד ברכה: מה תתחילו בינואר?

פאדיל זאבידאת: בינואר נתחיל את העבודות במספר שש ושבע.

פאדיל זאבידאת: סעיפים שש ושבע בכיוון הדרומי.

פאדיל זאבידאת: חסר לנו זה השלמת מספר שבע – תאורה, זה נתנו יותר מתקנים, או המועצה להסדרי הימורים נתנו רק מיליון ומאתיים חמישים מתוך שלוש מיליון מאה וחמישים כשחסר כשתי מילין שקל להשלמת התאורה, וחסר לנו מספר שמונה ותשע ועשר.

פאדיל זאבידאת: זה התוכנית שעיבדנו אותה ביחד.

פאדיל זאבידאת: מה שיש לנו היום מימון, כולל הארבע מיליון שקל של משרד ראש הממשלה, שעדיין לא קיבלנו אף הרשאה לגביו, לא קיבלנו מכתב.

פאדיל זאבידאת: חסר לנו היום כדי להשלים את שלב אל"ף, יש לנו עוד חמישה וחצי מיליון שקל, מעבר לארבעה וחצי מיליון שקל שמשרד ראש הממשלה גם כן שמענו רק לאחרונה שהכסף הזה זמין היום.

פאדיל זאבידאת: אנחנו מבחינת ניצול תקציבים גם כן – השלושה וחצי מיליון שקל, אני מבין שהיום או אתמול עבר לקופת העירייה, מתוכם שני מיליון אלף שבע מאות ... שלושה מיליון הראשונים.

פאדיל זאבידאת: סעיף שתיים – אני אמור עכשיו לנצל את הארבעה מיליון שקל החדשים שנקבל עבורם מכתב שקיימים וזמינים ושאפשר לנצל אותם.

פאדיל זאבידאת: זה בקצרה מה שיש.

מוחמד ברכה: אבל לפי מה שאתם אומרים, משני עברי השולחן, אני לא רואה מתי האיצטדיון יהיה מוכן.

פאדיל זאבידאת: צריך לסדר חמישה וחצי מיליון שקל נוספים.

פאדיל זאבידאת: זה תוכנית שידועה לא מהיום.

פאדיל זאבידאת: שוקי מכיר את זה מלפני שישה חודשים.

פאדיל זאבידאת: הוא מכיר ומשרד ראש הממשלה מכיר.

פאדיל זאבידאת: אותו דף נמצא בחוברות שחילקתי לפני שישה-שבעה חודשים.

פאדיל זאבידאת: אני לפי דעתי, ואני רוצה גם להפנות את תשומת לבך פה, כי יש לי פה משהו חשוב מאוד.

פאדיל זאבידאת: מכל הדפים פה, אני רואה את המועצה להסדרי הימורים, אני רואה את משרד הבינוי והשיכון, אני רואה את משרד ראש הממשלה שזה תקציב מהאוצר ישירות שעבר למינהל הספורט.

פאדיל זאבידאת: משרד החינוך עדיים לא נענה לבקשתינו.

פאדיל זאבידאת: אני אומר את זה בצער, למרות שהפרוייקט שייך למשרד החינוך.

פאדיל זאבידאת: אנחנו ביקשנו, שלחנו מכתבים, ביקשנו את ההתערבות של משרד ראש הממשלה אצל משרד החינוך, והם לא שעו אלינו גם בעניין הזה.

פאדיל זאבידאת: המשרד היחיד שלא שם את חלקו זה משרד החינוך.

פאדיל זאבידאת: הם אמרו שהם לא מאשרים.

פאדיל זאבידאת: בישיבה שהיתה אצל המנכ"ל, בסוף כשישבנו עם המנכ"ל, המנכ"ל אמר שהוא לא יכול לממן דבר כזה, למרות שבישיבה הוא הבטיח.

מוחמד ברכה: תשתיות?

פאדיל זאבידאת: תשתיות זה בכלל לא - - -

מוחמד ברכה: כשפריצקי היה במשרד הוא הבטיח לעשות משהו.

פאדיל זאבידאת: דיברנו איתם, והם לא מוכנים להשתתף.

פאדיל זאבידאת: דיברנו גם עם חברת החשמל אפילו בדרך של תרומה.

פאדיל זאבידאת: אין להם דרך לתרום.

פאדיל זאבידאת: ניסינו את כל המשרדים.

פאדיל זאבידאת: ניסינו וביקשנו שייתנו הקצבה, והם אמרו שהם לא יכולים יותר ממה שהם נתנו בשנת 2000, והם לא יכולים לתת יותר מזה במשך ארבע שנים.

פאדיל זאבידאת: אני לא יודע אם ב-2005 יהיה משהו אחר.

פאדיל זאבידאת: אני לא חושב גם כן.

סולימאן עותמאן: הבעיה היא שאם לא ייתנו לנו את החמישה מיליון, לא יהיה לנו מגרש.

מוחמד ברכה: זאת אומרת שעם כל הצעדים החיוביים - - -

ראובן חביב: הפער עמד על סביב שתי מיליון, עכשיו אני שומע שהוא עלה לחמש מיליון.

ראובן חביב: אגב – את זה הוא הינחה.

ראובן חביב: הוא אמר גם שלנוכח הבדיקות שהוא עשה לגבי המגרש הדומה שקיים באילוז, הוא הינחה והוא עשה את בדיקת העלויות, והוא אמר שנעשה את המאמץ הנוסף, אבל מעבר לזה הוא ייכנס למגרש בסכום הזה.

ראובן חביב: מכאן שזה אותו סדר גודל של הסכום שהיה באילוז ממה שהוא בדק.

דוד מלכא: למה צריך להיצמד למשהו שהוא לא שייך?

דוד מלכא: אני הייתי כמה פעמים שם.

דוד מלכא: עושים עבודה מאוד יסודית.

דוד מלכא: באמת, סולימאן עותמאן עושה צעד אחרי צעד, ופשוט אי אפשר להגיד לו לא לפתוח את האיצטדיון.

דוד מלכא: יהיה פה איצטדיון יפה, אבל לא נוכל לפתוח אותו, כי אין לו לא חנייה, לא הסדרי ביטחון, לא כסף.

דוד מלכא: ולכן צריך למצוא עוד כסף, זו הדרך.

ראובן חביב: צריך למצוא עוד מקורות, בוא לא ניתמם.

ראובן חביב: מקורות נוספים שיובאו לצורך העניין יהוו תקדים.

ראובן חביב: להגיד לכם שאני יכול אפילו לבחון את משרד החינוך, אולי את משרד התחבורה?

ראובן חביב: למרות שכבר נעשו ניסיונות, אבל התקציבים שהוקצו לנושא הזה הם ראויים ותקדימיים, ואפשר לעשות הכל.

ראובן חביב: אתם גם אמרתם שתנסו למצוא ספונסרים, משהו כזה.

ראובן חביב: אי אפשר – יש גם צד שני.

פאדיל זאבידאת: יש איזה שהוא גיוס שלכם?, כי בעניין הספונסרים זה חבל, זה ינתב אותנו לדרך ללא מוצא.

פאדיל זאבידאת: אנחנו היום – מה שהובטח על ידי גם כן משרד השיכון, על ידי מר אפרתי שמשרד השיכון ייתן אולי בשנת 2005 עוד.

פאדיל זאבידאת: היא אמרה שאולי הם ייתנו עוד שני מיליון שקל.

פאדיל זאבידאת: משרד החינוך – אני מאוד ממורמר.

פאדיל זאבידאת: משרד החינוך צריך גם לתת את החלק שלו, ואז אנחנו כמעט נוכל להסתדר.

פאדיל זאבידאת: נשאר כמעט, אנחנו – אתה יודע, אלף תודות למשרד ראש הממשלה.

פאדיל זאבידאת: אנחנו יודעים שהוא השקיע פה כסף, ואנחנו יודעים שזה דבר מאוד ייחודי.

פאדיל זאבידאת: אנחנו יודעים גם כן שלא נעשה במקומות אחרים, אבל גם אנחנו מצב מיוחד, אז צריך פה באמת להתאמץ.

שוקי דקל: משרד החינוך, תקציבי הפיתוח שלו נמצאים בתוך קרן המתקנים במועצה להימורים.

שוקי דקל: יכול להיות ששם צריך לעשות ניסיון נוסף.

שוקי דקל: מה שאני רוצה גם להגיד לכם.

שוקי דקל: אני הייתי מקציב – תקדים אותו אחרי שבע, שיהיה מספר שמונה, כי הקבוצה, מילא לא יהיה איצטדיון.

שוקי דקל: היא לא יכולה להתאמן, אין לה מגרש אימונים.

שוקי דקל: צריך להכניס אותו בקדימות.

פאדיל זאבידאת: אתה צודק, אבל גם פה מדובר על ביטחון.

פאדיל זאבידאת: אם אני לא אסדר יציאות ביטחון ודרכי מילוט וסדרי בטיחות, לא יהיה לי מגרש.

פאדיל זאבידאת: אם לא תהיה לי חנייה מינימלית ביותר, לא יהיה לי מגרש.

פאדיל זאבידאת: אני – בשבילי- בינינו, קודם כל מגרש אימונים ואחר כך מגרש, אבל זה מה שקיים.

שוקי דקל: כן, אבל כדאי שסדרי הקדימויות, עד שלא ייגמר הכל כולל הדרישות הבטיחותיות האלה, דרכי מילוט, וחנייה בטיחותית וכן הלאה, האיצטדיון לא ייפתח, אבל בינתיים הקבוצה צריכה להתקיים ולחיות.

שוקי דקל: איפה היא תתאמן?

שוקי דקל: היא כל הזמן תיסע לאימונים?

שוקי דקל: זה הון תועפות.

שוקי דקל: לכן אני מציע קודם כל כקדימות לדברים – כרגע יש את הכסף שישנו.

שוקי דקל: צריך להתחיל לנצל את זה.

שוקי דקל: צריך להתחיל לפעול.

שוקי דקל: ואני אומר לכם בכנות למרות שאתה יודע שאני לא מהמר.

שוקי דקל: לעניין הזה- אני לא יודע עם איזה ספונסר, אבל גם אם זה מימון עצמי.

שוקי דקל: זה איצטדיון שיש לו מקום.

פאדיל זאבידאת: אני אסביר לך כמה אנחנו ממנים.

פאדיל זאבידאת: אני בטוח שיודעים את זה גם כל החברים.

פאדיל זאבידאת: פה – זה לא נכלל כל זה בתוך הצעות התיכנון.

פאדיל זאבידאת: התיכנון אתה יודע כמה זה?

פאדיל זאבידאת: זה עשרה אחוז.

פאדיל זאבידאת: זה שני מיליון שקל הוצאות.

פאדיל זאבידאת: אנחנו משלמים את זה- שני מיליון שקל, הוצאות בלתי צפויות.

פאדיל זאבידאת: אני אתן לך דוגמא רק.

פאדיל זאבידאת: הרבה דברים זה בגדול לקחנו, אבל תבוא עוד שבוע-שבועיים למגרש שם, תראה את העבודות שאנחנו עושים שם גם על חשבוננו, כי אני לא הכללתי פה הרמת קיר מהצד המזרחי.

פאדיל זאבידאת: זה דברים קטנים של מאתיים אלף שקל פה, מאה אלף שקל פה.

פאדיל זאבידאת: אני לא מכניס את זה.

פאדיל זאבידאת: אני לוקח רק קומפלקסים.

פאדיל זאבידאת: אני לוקח טריבונה דרומית, טריבונה מערבית טהורה, כפרוייקטים.

פאדיל זאבידאת: אני לא לוקח עוד עבודות קטנות פה ושם.

פאדיל זאבידאת: העירייה תיקח מקופתה – ושתדע עוד משהו – אנחנו השתמשנו בהקמת הטריבונה המערבית והצפנית בחמישה אחוז.

פאדיל זאבידאת: אז העירייה כמעט ארבעה מיליון שקל עד חמישה מיליון שקל תשקיע מכסף שאין לה.

פאדיל זאבידאת: מתקציב שאין.

פאדיל זאבידאת: מאין היא משקיעה פה?

ראובן חביב: אני רוצה באמת לחזק את מה ששוקי אמר – איצטדיון התחיל, אז באמת איצטדיון יקום.

ראובן חביב: עכשיו באמת אני רק אומר – כסף יש, למרות שכרגע יש חוסרים כאלה ואחרים, אבל חשוב מאוד שבאמת העבודות יתחילו בתאוצה המקסימלית.

פאדיל זאבידאת: יש לי חמישה קבלנים בשטח כרגע.

פאדיל זאבידאת: הם עובדים באינטנסיביות.

פאדיל זאבידאת: הם עובדים בצורה מסודרת.

פאדיל זאבידאת: יש לי קבלן בטריבונה.

פאדיל זאבידאת: יש לי קבלן בגמר, בהלבשה.

פאדיל זאבידאת: יש לי קבלן בדשא בשטח.

פאדיל זאבידאת: יש לי קבלן פיתוח שאתמול עשה מסירה סופית.

פאדיל זאבידאת: אני עכשיו אמרתי לך – היום או מחר, יש שני מפלסים.

פאדיל זאבידאת: אני אומר לכם – אני לא יכולתי לפרסם בלי לפגוע.

פאדיל זאבידאת: יש לנו חשב, עושה עלינו בלי מכתב ובלי הרשאה שיש ארבע מיליון שקל.

פאדיל זאבידאת: לא יכול לפרסם מכרז.

פאדיל זאבידאת: רק דודו אמר לי בטלפון ואני הכנתי את החומר למכרז.

דוד מלכא: אנחנו נשלח לך.

דוד מלכא: צריך להתחיל להריץ את זה.

פאדיל זאבידאת: פרסמתי אפילו במילה.

מוחמד ברכה: תציעו לנו איך להוציא כסף גם ממשרד החינוך.

מוחמד ברכה: איך עושים את זה?

ראובן חביב: צריך לדבר עם השרה.

ראובן חביב: מעבר לשוקי ולמאמצים שהוא יעשה, אנחנו במשרד גם ניקח על עצמנו עוד ניסיון, אולי באמת נרתום אותה לנושא ולתקציבים נוספים שאולי קיימים במשרד החינוך.

פאדיל זאבידאת: אתה מבין בכפולות של ארבע.

מוחמד ברכה: אולי נראה עוד משהו?

מוחמד ברכה: , זו שנה חדשה.

ראובן חביב: אתם לא יודעים על כמה תקציבים וויתרנו במשרד שלנו.

פאדיל זאבידאת: כל המשרד הוא כסף קטן כשמדובר במשרד ראש הממשלה.

פאדיל זאבידאת: ראש הממשלה התחייב ואמר, וחשבנו שזה ייפתח בזמן.

פאדיל זאבידאת: אני מבקש אולי עוד ישיבה אצל המנכ"ל.

פאדיל זאבידאת: באמת, עד חודש ימים, כי רק ככה הדברים יזוזו.

פאדיל זאבידאת: אני עובד גם עם אבישי כהן ממשרד החינוך.

פאדיל זאבידאת: השרה הבטיחה לפני שבוע, אתה היית שם.

פאדיל זאבידאת: היא אמרה – תשבו עם היועצים שלה, גם היא רוצה לתרום, ואז הזכייה בגביע, מאז שום דבר לא ראינו, שום גרוש אחד.

פאדיל זאבידאת: אני חושב שהדברים צריכים לפעול דרך משרד ראש הממשלה.

פאדיל זאבידאת: אני אפנה למשרד החינוך, אבל נאי חושב שמינהל הספורט צריך.

שוקי דקל: אני אדבר עם השרה, ואתם צריכים במקביל גם לתאם איתה פגישה, אבל אני אעשה את זה.

פאדיל זאבידאת: כבר ביקשנו לצורך העניין.

פאדיל זאבידאת: אני רק הצלחתי לדבר עם המנכ"לית רק במשחק.

פאדיל זאבידאת: רק במדרגות תפשתי אותה.

פאדיל זאבידאת: אין לה זמן – היא רצה.

פאדיל זאבידאת: השרה לא הגיעה, גם הזמנו אותה, והיא הבטיחה גם כן המנכ"לית.

פאדיל זאבידאת: זה לא התקדם.

שוקי דקל: אני מבטיח לך, אני אעדכן אתכם.

ראובן חביב: התקדמות גדולה צריכה להסתמן, מאז הישיבה האחרונה.

דוד מלכא: אם ימשכו אותנו עד יולי, אני חושב שאפשר יהיה לאשר את זה כבר בתחילת מרץ.

דוד מלכא: קודם כל, את מה שאפשר כבר לעשות עד סוף השנה, להגיש את העבודות.

פאדיל זאבידאת: אין לנו, אנחנו מסודרים, הגישו כמעט הכל, מאתיים אלף, שלוש מאות אלף, הגישו רק עכשיו.

ראובן חביב: זה יעבור לשנה הבאה מן הסתם.

ראובן חביב: האוצר משלם, לא ועדת הכספים.

פאדיל זאבידאת: אני ברשותך רוצה רק לציין את המאמצים.

פאדיל זאבידאת: כל מה שייעשה, כל פעילות שתעשה עש ינואר, כי אחרת אנחנו נפספס את 2004.

פאדיל זאבידאת: אם יש מכרז ויש חתימת חוזה ופתאום יש גשם, אז כל האילוצים האלה, יש לדברים האלה משמעות רק אן זה ייעשה עד ינואר.

פאדיל זאבידאת: אחרת פספסנו.

מישל גנאס: באופן כללי אני רוצה לומר שהמצב קשה.

מישל גנאס: נשאר לנו ארבעים ושתיים מיליון.

מישל גנאס: קיבלנו בקושי חמישה מליון שקל.

מישל גנאס: תקציב פיתוח, אפילו אגורה אחת לא אושרה לנו.

מישל גנאס: אנחנו פנינו למשרד הפנים בכוונה לשריין כסף מתקציב הפיתוח, אם יהיה – בשנת 2005, גם לפיתוח.

מישל גנאס: אמרו לנו – אין סיכוי, אל תבנו על זה, כי יש לכם בניין עיריה שהוא עומד כבר חמש שנים ועוד לא סיימתם אותו.

מישל גנאס: לכן אל תבנו על תקציב של פיתוח ממשרד הפנים.

מישל גנאס: כל מה שיש אפשרות לפתח, זה רק ממשרד ראש הממשלה.

מישל גנאס: כל המאמצים צריך לעשות כדי לפתח שיהיו מספיק מאמצים לפיתוח המגזר הערבי ומשרד השיכון, אבל לא לפנות למשרד הפנים בכלל, כי בשורה התחתונה של המצב, הוא הבטיח לבדוק אם יש לו אפשרויות ולא היה לו.

מישל גנאס: והכוונה ל-2004.

מישל גנאס: לא היו לו שום שאריות לתת לנו.

מישל גנאס: הוא נתן לנו תמיכה כספית, אבל לא לקבוצה עצמה.

מישל גנאס: זה תמיכה מלבד זה שאנחנו לא משלמים להם בגלל אחזקה אפילו אגורה אחת.

מישל גנאס: נגמרה כל העונה, 2004 לא ראו מאיתנו אגורה אחת בתמיכה השוטפת.

מישל גנאס: אז כל המצב שלנו קשה.

מישל גנאס: אנחנו התחייבנו שיהיו לנו שמונה מאות אלף שקל ברגיל.

מישל גנאס: בתמיכה לא ראו אגורה אחת מלבד חמש מאות שקל שלא עלינו, ועכשיו הם דורשים עד סוף החודש, כי הבקרה התקציבית שלהם, צריכים להביא עוד שלושים אלף שקל.

מישל גנאס: ואני אומר לכם – אם כולנו נעשה מאמץ, עוד פעם הכסף הזה יושקע ולא במגרש.

מישל גנאס: לפי הקצב שאני רואה, גם בעונה הבאה לא נתחיל לעבוד.

מישל גנאס: כן, יש לך ארבעה מיליון שקל מעכשיו ממשרד ראש הממשלה שמובטחים לך מעכשיו.

מישל גנאס: אין הרשאה תקציבית, וזה מה שיש לנו ביד.

מוחמד ברכה: רבותיי, בואו נסכם את הדברים.

מוחמד ברכה: המצב הקשה של העיר סכנין ידוע, ואנחנו גם היום – אני חושב שאף אחד סביב השולחן הזה לא סומך על תקציב העירייה.

מוחמד ברכה: אנחנו לא רוצים להפריח אשלייה בעניין הזה.

מוחמד ברכה: הישיבה נועדה לעקוב אחרי איפה העניין עומד.

מוחמד ברכה: אנחנו נקבע ישיבה נוספת נגיד לחצי השני של חודש ינואר.

מוחמד ברכה: הדברים שנאמרו כאן שמובן שיש לבדוק עם משרד החינוך ואני אבדוק עם משרד התחבורה.

מוחמד ברכה: זה לא מהווה תחליף למה שאתם תעשו, אבל צריך גם לדבר עם השר ועם משרד השיכון.

מוחמד ברכה: צריך גם לחכות קצת, עד שאנחנו נראה את התקציב החדש של הממשלה, אבל בכל מקרה, בחצי השני של ינואר אני מציע שניפגש, ונביא תשובות מכל המקומות הרלוונטים, איך אנחנו מסיימים את העבודה הזאת ומפרקים את הועדה.

מוחמד ברכה: אני לא רוצה שהועדה תמשיך עד אין סוף.

מוחמד ברכה: זה בסך הכל צוות אד-הוק, אבל אנחנו צריכים להודיע בשמחה על גיוס בתקציב ועל השלמת העבודה, ואז נפרק את הועדה.

מוחמד ברכה: אז אני מודה לכם, ואנחנו נמשיך לעמוד בקשר.

מוחמד ברכה: תודה רבה.